6 Jesu o ne a re baitimokanyi bano ba ne ba “bona maduo a bone ka botlalo.” Ba ne ba eletsa thata gore batho ba bangwe ba ba tlotle le go ba baka—mme ba ne ba ka se bone maduo a a fetang ao. E ne e tla nna one maduo a bone a ba neng ba tla a bona ka botlalo, ka gonne Jehofa o ne a ka se arabe dithapelo tsa bone tsa boitimokanyi. Kafa letlhakoreng le lengwe, Modimo o ne a tla araba dithapelo tsa balatedi ba boammaaruri ba ga Keresete, jaaka go bontshiwa ke mafoko a a amanang le kgang eno a Jesu a neng a a bua morago ga foo. Ammaaruri: Lefoko la Segerika le le reng a·menʹ le ranotswe go tswa mo lefokong la Sehebera ʼa·menʹ le le kayang “a go nne jalo.” Gantsi Jesu o ne a dirisa lefoko leno pele a umaka tsholofetso nngwe kgotsa boporofeti bongwe, ka go dira jalo a gatelela gore se a se buang se tlile go diragala. Go dumelwa gore mo Baebeleng yotlhe, Jesu ke ene fela motho yo o neng a dirisa lefoko “ammaaruri” kgotsa amen fa a ne a solofetsa motho sengwe kgotsa a bua ka boporofeti bongwe. Fa lefoko leno le boaboelediwa, jaaka go dirilwe mo Efangeleng ya ga Johane, mafoko ao a balega jaana: “Ammaaruri ammaaruri.”—Joh 1:51.